CELEX: 62005TN0260
Language: el
Date: 2005-07-14 00:00:00
Title: Υπόθεση T-260/05: Προσφυγή του Peter Strobl κατά της Επιτροπής των Ευρωπαϊκών Κοινοτήτων που ασκήθηκε στις 14 Ιουλίου 2005

17.9.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 229/28
            
         Προσφυγή του Peter Strobl κατά της Επιτροπής των Ευρωπαϊκών Κοινοτήτων που ασκήθηκε στις 14 Ιουλίου 2005
   (Υπόθεση T-260/05)
   (2005/C 229/60)
   Γλώσσα διαδικασίας: η γερμανική
   Ο Peter Strobl, κάτοικος Greifenberg-Beuern (Γερμανία), εκπροσωπούμενος από τον H.-J. Rüber, δικηγόρο, άσκησε στις 14 Ιουλίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Ο προσφεύγων ζητεί από το Πρωτοδικείο:
   
               1.
            
            
               να ακυρώσει την από 7ης Οκτωβρίου 2004 απόφαση της αρμόδιας για τους διορισμούς αρχής (ΑΔΑ) της Επιτροπής των Ευρωπαϊκών Κοινοτήτων περί κατατάξεώς του στον βαθμό A*6·
            
         
               2.
            
            
               να αναγνωρίσει ότι πρέπει να προσληφθεί στον βαθμό A*10·
            
         
               3.
            
            
               επικουρικώς, να αναγνωρίσει ότι πρέπει να προσληφθεί στον βαθμό A*8·
            
         
               4.
            
            
               επικουρικώς, να αναγνωρίσει ότι πρέπει να προσληφθεί στον βαθμό A*7·
            
         
               5.
            
            
               να καταδικάσει την καθής να θέσει τον προσφεύγοντα στην οικονομική κατάσταση στην οποία θα βρισκόταν αν είχε γίνει ορθή κατάταξή του, ήτοι να καταβάλει αναδρομικά το ποσό της διαφοράς·
            
         
               6.
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Ο προσφεύγων στρέφεται με την παρούσα προσφυγή κατά της κατατάξεώς του στον βαθμό A*6 στο πλαίσιο της προσλήψεώς του από την καθής κατά τον Οκτώβριο του 2004.
   Ο προσφεύγων θεμελιώνει την προσφυγή του σε τρεις λόγους. Καταρχάς υποστηρίζει ότι παραβιάστηκε η αρχή της προστασίας των ευλόγων προσδοκιών. Κατά την άποψη του προσφεύγοντος, του δημιουργήθηκε από την ίδια την προκήρυξη, από τη διαδικασία που είχε τηρηθεί σε παρόμοιες προκηρύξεις και από τις ισχύουσες κατά τον χρόνο της προκηρύξεως διατάξεις του παλαιού Κανονισμού Υπηρεσιακής Καταστάσεως (ΚΥΚ) η βάσιμη προσδοκία ότι σε περίπτωση προσλήψεως θα κατατασσόταν στους βαθμούς Α7 ή Α6 ή στους αντίστοιχους του νέου ΚΥΚ, δηλαδή στους βαθμούς A*8 ή A*10 βάσει του άρθρου 2 του παραρτήματος XIII. Η πρόσληψη στον βαθμό A*6 βάσει του άρθρου 12 του παραρτήματος XIII του νέου ΚΥΚ πραγματοποιήθηκε παρανόμως. Κατά τον προσφεύγοντα, η εφαρμογή του νέου ΚΥΚ από την ΑΔΑ συνιστά παραβίαση της γενικής αρχής της διαφάνειας, της αρχής της ακρίβειας και της απαγορεύσεως της αναδρομικότητας.
   Ως δεύτερο λόγο ο προσφεύγων επικαλείται δυσμενή διάκριση λόγω της ηλικίας του. Η κατάταξη στον βαθμό A*6 διενεργήθηκε χωρίς να ληφθεί καθόλου υπόψη η ηλικία του προσφεύγοντος.
   Τέλος ο προσφεύγων υποστηρίζει ότι η εφαρμογή του άρθρου 12 του παραρτήματος XIII του νέου ΚΥΚ συνεπάγεται άνιση μεταχείρισή του σε σχέση με συναδέλφους του που προσελήφθησαν βάσει άλλων διαγωνισμών ή άλλων διαδικασιών πληρώσεως θέσεων, οι οποίοι πάντως κατετάγησαν σε υψηλότερο βαθμό.